0400.xml
پیپلزپارٹی کے دبئی میں اجلاس کی اندرونی کہانی
کراچی۔۔۔۔۔ پاکستان پیپلزپارٹی کے دبئی میں ہونے والے اجلاس کی اندرونی کہانی سامنے آگئی‘ بلاول بھٹو نے مذاکرات کو ہی صورتحال کا بہترین حل قرار دے دیا جبکہ کچھ ارکان وزیراعظم کے مستعفی ہونے کے حامی نکلے۔ میڈیا رپورٹس کے مطابق پاکستان پیپلزپارٹی کی سنٹرل ایگزیکٹو کمیٹی کا اجلاس پارٹی کے شریک چیئرمین آصف علی زرداری کی زیر صدارت منعقد ہوا جس میں بلاول بھٹو زرداری‘ مخدوم امین فہیم‘ یوسف رضا گیلانی‘ فریال تالپور‘ قمر زمان کائرہ‘ رحمن ملک‘ منظور وٹو اور شیریں رحمان سمیت دیگر اہم ارکان قومی اسمبلی نے بھی شرکت کی۔اجلاس میں اسلام آباد میں پاکستان عوامی تحریک اور پاکستان تحریک انصاف کے ہونے والے دھرنوں اور ملک کی مجموعی سیاسی صورتحال پر بحث کی گئی۔ اجلاس میں بیشتر ارکان کا کہنا تھا کہ ملک میں موجودہ صورتحال (ن) لیگ کی ہی پیدا کردہ ہے۔ انہیں خود ہی اس صورتحال سے نمٹنا چاہئے۔اجلاس میں کچھ ارکان نے یہی رائے دی کہ وزیراعظم کو مستعفی ہوجانا چاہئے۔ پیپلزپارٹی کے چیئرمین بلاول بھٹو نے مذاکرات کو ہی صورتحال کا بہترین حل قرار دے دیا اور کہا کہ حکومت اگر پرفارم کرے گی تو کوئی غیرآئینی کام نہیں ہوگا۔ بلاول بھٹو نے سندھ حکومت کی کارکردگی پر عدم اطمینان کا اظہار کرتے ہوئے سندھ حکومت پر بھی شدید تنقید کی۔
INN
22.07.14
0400p.xml
پیپلزپارٹی نے موجودہ انتشار کا ذمہ دار ن لیگ کو قرار دیدیا پیپلزپارٹی نے ملک میں موجودہ انتشار کا ذمہ دار مسلم لیگ ن کو قرار دیدیا جبکہ پارٹی کے چیئرمین بلاول بھٹو زرداری نے کہا ہے کہ اگر کارکردگی بہتر ہو توعوامی مینڈیٹ کو کوئی غیر آئینی طریقہ سے ہائی جیک نہیں کر سکتا
دبئی (آن لائن) پیپلزپارٹی نے ملک میں موجودہ انتشار کا ذمہ دار مسلم لیگ ن کو قرار دیدیا جبکہ پارٹی کے چیئرمین بلاول بھٹو زرداری نے کہا ہے کہ اگر کارکردگی بہتر ہو توعوامی مینڈیٹ کو کوئی غیر آئینی طریقہ سے ہائی جیک نہیں کر سکتا۔میڈیا رپورٹس کے مطابق دبئی میں ہونیوالے پیپلزپارٹی کی سنٹرل ایگزیکٹو کمیٹی کے اجلاس میں پارٹی کی قیادت نے ملک میں جمہوریت کے تسلسل اور مذاکرات کو ہی سیاسی انتشار کا حل قرار دیا جبکہ کچھ ممبران نے مشورہ دیا کہ وزیراعظم نواز شریف مستعفی ہو جائیں ۔اجلاس میں پیپلزپارٹی کے شریک چیئرمین سابق صدر مملکت آصف علی زرداری ، سابق وزیر اعظم یوسف رضا گیلانی ، رحمن ملک ، وزیر اعلیٰ سندھ قائم علی شاہ ، امین فہیم ، اویس مظفر ٹپی اور شرجیل میمن سمیت دیگر رہنما شریک تھے
daily_dunya
23.07.14